b'\n_START_ARTICLE_\nRobert Baden-Powell\n_START_SECTION_\nBiografija\n_START_PARAGRAPH_\nGim\xc4\x97 Londono priemiestyje, Oksfordo universiteto profesoriaus ir admirolo dukters \xc5\xa1eimoje. B\xc5\xabdamas 19 met\xc5\xb3 tapo karininku. A\xc5\xa1tuonerius metus tarnavo Indijoje, Afrikoje, kur u\xc5\xbe dr\xc4\x85s\xc4\x85 ir sumanum\xc4\x85 buvo vadinamas \xe2\x80\x9eBaltuoju Vilku\xe2\x80\x9c, po to Vokietijoje, Rusijoje ir Afganistane._NEWLINE_Pasi\xc5\xbeym\xc4\x97jo Angl\xc5\xb3-B\xc5\xabr\xc5\xb3 kare, kuriame, tur\xc4\x97damas labai ma\xc5\xbeas paj\xc4\x97gas, sugeb\xc4\x97jo apginti strategi\xc5\xa1kai reik\xc5\xa1ming\xc4\x85 Mafekingo tvirtov\xc4\x99. U\xc5\xbe tai 1900 m. karalien\xc4\x97 Viktorija suteik\xc4\x97 jam generolo majoro laipsn\xc4\xaf. R. Baden Powell buvo jauniausias generolas brit\xc5\xb3 armijoje.\n_START_SECTION_\nSkaut\xc5\xb3 organizacijos \xc4\xafk\xc5\xabrimas\n_START_PARAGRAPH_\n1899 m. vykusiame Mafekingo apsupime gim\xc4\x97 skautyb\xc4\x97s id\xc4\x97ja. R. Baden Powell vadovaujami 12-16 m. berniukai puikiai atliko \xc5\xbevalgybos, ry\xc5\xa1i\xc5\xb3 ir sanitarijos u\xc5\xbeduotis, tuo prisid\xc4\x97dami prie angl\xc5\xb3 pergal\xc4\x97s._NEWLINE_Pasibaigus karui, R. Baden Powell pritaik\xc4\x97 kari\xc5\xb3-\xc5\xbevalg\xc5\xb3 ugdymo program\xc4\x85 vaikams, j\xc4\x85 papildydamas Amerikos ind\xc4\x97n\xc5\xb3 gyvenimo detal\xc4\x97mis, i\xc5\xa1leido knyg\xc4\x85 \xe2\x80\x9eSkautyb\xc4\x97 berniukams\xe2\x80\x9c (Scouting for boys). 1907 m. suorganizavo pirm\xc4\x85j\xc4\x85 skaut\xc5\xb3 stovykl\xc4\x85, kurioje dalyvavo 20 berniuk\xc5\xb3._NEWLINE_R. Baden Powell pedagoginiai sugeb\xc4\x97jimai, nuo\xc5\xa1irdus darbas su vaikais, patraukli ir prakti\xc5\xa1ka ugdymo ir veiklos programa pritrauk\xc4\x97 \xc4\xaf organizacij\xc4\x85 t\xc5\xabkstan\xc4\x8dius vaik\xc5\xb3. Po poros met\xc5\xb3, 1909 m., Anglijoje buvo apie 10 000 skaut\xc5\xb3. Pama\xc5\xbeu skautai paplito po vis\xc4\x85 pasaul\xc4\xaf. 1920 m. Londone \xc4\xafvyko pirmoji pasaulio skaut\xc5\xb3 stovykla. Joje R. Baden Powell paskelbtas pasaulio skaut\xc5\xb3 \xc5\xa1efu. U\xc5\xbe nuopelnus \xc5\xbemonijai 1929 m. Anglijos karalius suteik\xc4\x97 lordo titul\xc4\x85.\n_START_SECTION_\nR. Baden Powell Lietuvoje\n_START_PARAGRAPH_\nLankydamas skautus lordas R. Baden Powell keliavo po vis\xc4\x85 pasaul\xc4\xaf. 1933 m. jis sve\xc4\x8diavosi ir Lietuvoje. Palangoje jo vardu buvo pavadinta gatv\xc4\x97; dar ir dabar netoli Birut\xc4\x97s kalno yra i\xc5\xa1lik\xc4\x99s akmuo, ant kurio i\xc5\xa1kalti R. Baden Powell\xe2\x80\x99o, jo \xc5\xbemonos ir Lietuvos prezidento Antano Smetonos inicialai.'